Ucok Baba

Usnan Batubara (lahèr tangghâl 10 Mèi 1979), sè lebbi èkennal kalabân Ucok Baba, èngghi panèka palakon, parèntèng lampa, pelawak, sareng tokang nyanyè kabhângsa'an Inḍonèsia. Salèrana jhughân aropa'aghi sè anyanyè ḍâri The Baba Band. Ucok èkennal sareng maghârsarè karana bhâdhânna sè kènè', sè mètorot medis èsebbhut kalabân istilah akondroplasia.

 Kaoḍi'ânna sareng karèrna 
Lahèr mènangka dhâddhi ana' sè nomer pètto' ḍâri sanga' satarètanan kalabân orèng seppona sè asmana Mahad Batubara sareng Zakiah Lubis, Ucok sajhhek ghi' kènè' sampè' SMA bâḍâ è Lembah Paghunongan Tor Dhisa Hurase, Kacamadhân Batang Angkola, Kabhupatèn Tapanuli Lao', Sumatra Ḍâjâ. Saamponna lulus SMA, Ucok terro nerrosaghina pamolangna, namong orèng seppona sè alako dhâddhi tokang tanè tak mampu kaangghuy abiayaè. Toman ta' alako, akhèrra salèrana mèlè kaangghuy mangkat ka Jakarta è taon 1990.

Nasib bhâghus ḍâteng nalèkana Ucok apangghi sareng sala sèttong staf Soraya Intercine Films è fotokopiyân kennnengenna salèrana alako. Salèrana pas èpatabâr kaangghuy amaèn filem Bagi-bagi Dong asareng Warkop sè èpakalowar è taon 1993. Salaèn amaèn filem, Ucok jhughân segghut dhâddhi baḍut è pan-saponapan acara hiburân. Asmaa Ucok molaè kalonta nalèkana salèrana dhâddhi parèntèng lampa è acara Piala Dhunynya è RCTi asareng Dik Doank è taon 2002, sè pas asaman molaè sajen kalonta sajjhek amaèn dhâddhi Jono è sinètron Sè Kembhâr è taon 2004 asareng Primus Yustisio sareng Sophia Latjuba.

 Kaoḍi'ânna dhibi'èn sareng kalowargana 
Ucok akabin sareng Rina Angelina è taon 1997. Kabinan kaḍuwâna sempet èlarang sareng orèng seppona Rina. Namong, akhèrra kaḍuwâna èsaroju'è. Maskè kaḍuwâna ngaghunghè parbhidhâ'ân tèngghina bhâdhân sè cè' bhidhâna èka'ḍimma Ucok Baba ngaghungè tèngghi bhâdhân coma 91 cm manabi Rina Angelina tèngghina 164 cm. Namong, ḍâri kabinan kasebbhut, kaḍuwâna ngaghunghè 6 ana' sè asmana Rizky (adhingghâl dhunynya è taon 1999), Septi Aulia Batubara (lahèr è taon 2001), Ahmad Usriani Batubara (lahèr è taon 2004), Adamayansyah Batubara (lahèr è taon 2005), Nabila Shafa Fakhirah (lahèr è taon 2012), sareng Ahmad Rizky Batubara (lahèr è taon 2018).

È taon 2000, Ucok asareng ca-kancana sè paḍâ kènè', èngghi panèka Aswp Rahman, Dani Acil, sareng Kasmui maddhek Unique Entertainment sè èḍâlemma aèssè orèng-orèng sè kènè'. Kompolan panèka ngaghungè tojjhuwân kaangghuy ngoptimalaghi kamampowan sè èkaghungè tor matombu rassa percaya diri angghutana. È taon 2013 sabelluna,  asareng Mukhlis, Dedi, Loli, Ronny, Dhany sareng Ucok maddhek grup musik sè èparèngè nyama The Baba Band, kalabân angghuta sè bhâdhânna nè'-kenè'. Salaèn dhâddhi sè tokang nyanyè è band kasebbhut, Ucok jhughân dhâddhi proḍuser kaangghuy band sè èbhângon.

 Sombher